Nemesio Oseguera Cervantes

Nemesio Rubén Oseguera Cervantes (Aguililla, Michoacán, 1966ko uztailaren 17a - Tapalpa, Jalisco, 2026ko otsailaren 22a), "Mencho" ezizenez ezagunagoa, narkotrafikatzaile mexikarra eta Jaliscoko Belaunaldi Berriaren karteleko (CJNG) liderra izan zen. Mexikoko eta Estatu Batuetako narko-burua bilatuenetako bat izan zen. Droga-trafikoagatik, krimen antolatuan parte hartzeagatik eta su-armak legez kanpo edukitzeagatik bilatzen zuten. Bera hil arte, munduko narkotrafikatzailerik boteretsuena zen. Mexikoko indarrek hil zuten AEBko Inteligentziarekin elkarlanean egindako operazio militar batean. 

Poliziaren txostenen arabera, Mexikoko hainbat hiritan, militar eta polizien aurkako eskalada kriminal baten arduraduna izan zen 2014tik. Ustez, Amerikatik, Asiatik, Europatik eta Afrikatik drogak trafikatzearen arduraduna. Osegueraren agindupean, CJNG Mexikoko erakunde kriminal nagusietako bat bihurtu zen. Sinaloako kartelari, Los Zetas (2018tik zatituta) erakunde aurkariaren eta 
Ipar-ekialdeko kartela haren fakzioaren aurkako borrokan aliatu izandakoari, lehia egin zion. Hori dela eta, CJNGri «Los Mata Zetas» ere deitzen zaio.

 Heriotza 
Mexikoko Armadak Nemesio Oseguera Cervantes hil zuen otsailaren 22an. Narkotrafikatzaile bilatuenen zerrendan zegoen, bai Mexikon eta baita Ameriketako Estatu Batuetan (AEB) ere. Zehazki, polizia-operazioa Tapalpa udalerrian egin zuten, Guadalajaratik (Jaliscoko hiriburua) 130 kilometrora hegoaldera.

Operazioan zehar, CJNGko kideek gobernuaren indarrekin tiroketak egin zituzten, eta bandako lau kide hil zituzten bertan, Defentsa Nazionaleko Ministerioak jakinarazi duenez. Oseguera eta beste bi larri zauritu ziren eta Mexiko Hirira helikopteroz eramaten ari zirela hil ziren, ministerioaren arabera. Mexikoko armadako hiru kide ere zauritu ziren operazioan eta Mexiko Hiriko ospitale batera eraman zituzten artatzeko.

Mexikoko armadak baieztatu duenez, AEBen «informazio osagarria» izan zuten operazioari ekiteko, «aldebiko koordinazio eta lankidetza esparruan», Donald Trumpen gobernua droga trafikoa dela-eta egiten ari den presio gero eta handiagoaren erdian.

Mexikoko eta AEBko agintariek bilatzen zuten gaizkileetako bat zen Oseguera Cervantes. 56 urte zituen, eta 15 miloi dolarreko ordainsaria eskaintzen zuten hura atxilotzea erraztu zezakeen informazioaren truke. Mexikon "beldurrezko aroa" ezartzea eta fentaniloarekin "bizitza ugari" suntsitzea leporatzen zion AEBk "El Mencho"ri. Halaber, Jaliscoko Belaunaldi Berriaren kartela talde terroristen zerrendan sartu zuen 2025ean Washingtonek.

Operazioak liskar armatuak eragin zituen eskualdean. Hori zela eta, segurtasun neurriak indartu zituzten inguruan, egoera kontrolpean hartzeko asmoz.

 Erreakzioak 
32 estatuetatik gutxienez hamaseitan suteak eragin eta errepideak oztopatu zituzten, iturri ofizialen arabera. Hil zuten igande berean, polizia-operazioari erantzunez, Jaliscon eta herrialdeko beste estatu batzuetan errepideak blokeatu zituzten eta ibilgailuak eta negozioak erre zituzten. Hala, kiskalitako ibilgailu ugari ikusi ziren Jaliscon, Michoacanen, Coliman, Nayariten (mendebaldean), Aguascalientesen (erdialdean) eta Tamaulipasen (iparraldean), baita Guanajuaton (erdialdean) ere. Egoera horretan, Jaliscon (mendebaldea) eta herrialdeko beste bost estatutan herritarrak kalera ez ateratzeko alerta ezarri du AEBk Mexikon duen enbaxadak Era berean, Puerto Vallartako eta Mexikoko Jalisco estatuko beste gune batzuetako kaleetara ez irtetea eskatu dute Kanadako agintariek, droga-trafikatzaileen eta Mexikoko segurtasun indarren artean istiluak baitzeuden eta errepideak blokeatu baitzituzten.

 Erreferentziak 

 Kanpo estekak 

Kategoria:Iheslariak
Kategoria:Mexikoko kriminalak
Kategoria:Terroristak
Kategoria:Mexikoko droga trafikatzaileak
Kategoria:Suzko armen ondorioz hildakoak
Kategoria:2026 Mexikon
Kategoria:2026ko hilketak